Bakhdida

Bakhdida (gammelsyrisk:  ܒܓܕܝܕܐ, arabisk: بخديدا eller قره قوش), også kjent som Baghdeda, eller Qaraqosh, Karakosh eller Al-Hamdaniya, er en assyrisk by på Ninevesletten i det nordlige Irak, 32 km sørøst for byen Mosul.

Beskrivelse
Byen ligger i samme område som de gamle assyriske hovedstedene Nimrud og Nineve. Arkeologen al-Khdedi hevder at Bakhdida har vært bebygd siden 6000 år før Kristus. Videre hevder han at dens befolkning for det meste har assyriske forfedre.

Familienavnene i byen - Assu, Ashu, Annu, Ausu, Ballu, Battu, Tammu, Toolu, Gadgou, Daddu, Rammu, Ritu, Shinnu, Shammu, Shnatu, Samdu, Saifu, Kasbu, Kannu, Mattu, Miru, Nooru, Noodu, Garmu, Lasu og mange andre navn - har assyrisk-akkadisk bakgrunn.

Om lag 96 prosent av byens befolkning på cirka 45 000 (før det kom internflyktinger) tilhørte den syrisk-katolske kirke og de resterende tilhørte den syrisk-ortodokse kirke. Irakkrigen innebar imidlertid en tilstrømning av cirka 15 000 assyrere, fra andre irakske byer, som hovedsakelig var fra den kaldeisk-katolske kirke og Østens assyriske kirke.

I det første årtusen tilhørte opprinnelig byens befolkning Østens assyriske kirke, men anført av Shapur al-Baghdida konverterre de til den syrisk-ortodokse kirke på 600-tallet. År 1650 begynte noen av byens innbyggere å knytte kontakter med Roma via klosteret Mar Bihnam, men det var ikke før 1700-tallet at Bakhdidas befolkning begynte å forenes med Vatikanet. Befolkningen ble slik syrisk-katolsk.

Det hovedsakelige språk som tales er Nineveslettens variant av nyarameisk, som er nesten identisk med det som tales i andre viktige assyriske byer i området, som Alqosh og Tel Keppe. Arabisk er annetspråk. Engelsk er kjent for den yngre generasjon.

Arkeologi
Fra slutten av 1800-tallet ble forskjellige funnsteder i urkanten av byen utgravd under ledelse av Hormuzd Rassam. I Balawat (den assyriske oldtidsby ved navn Imgur-Enlil) ble det funnet en rekke assyriske artefakter; de havnet etterhvert i British Museum og Mosulmuseet.

Interessen for videre arkeologiske utgravninger har vedvart. Her er mange rester etter assyrerne, som i Tel Bashmoni (Beth Shmoni), Tel Muqortaya, Tel Karamles, Tel Mar Bihnam og andre steder. Disse haugene (Tell betyr haug) var fort, templer eller bygninger knyttet til den assyriske hovedstad Nimrud. 

I 1922, 1927 og 1935 fant arkeologer gullstykker og sylindersegl, en assyrisk statue (bragt til Mosulmuseet) og kirken Mar Zina. I 1942 ble det funnet et assyriak baderom og flere graver nær kirken i Bashmoni. I 1980-årene var det utgravninger ved kirken Mar Youhanna (Johanneskirken), og her fant man menneskelige levninger i graver. Disse gravene, på østsiden av feltet og et og en halv meter dype, var bygd opp med typisk assyriske store rektangulære teglstein.

 Referanser 

 Eksterne lenker 
 Bakhdida.com
 Baghdeda.com
 Bakdedo or Baghdeda (modern Qara Qosh or Hamdaniya): A Thriving Assyrian Village

Kategori:Arkeologiske steder i Irak
Kategori:Assyria
Kategori:Byer i Irak
Kategori:Guvernementet Ninawa